Сваленик

Сваленѝк е село в Северна България. То се намира в община Иваново, област Русе.

География 
Намира се на 25 км югоизточно от село Иваново, на 39 километра южно от град Русе, на 36 северно от град Разград, на 167 северозападно от Варна и на 298 североизточно от София. Селото е разположено на двата бряга на река Малки Лом, която е приток на Русенски Лом и се намира на границата на природен парк Русенски Лом. Релефът е хълмисто-равнинен, като средната надморска височина варира рязко от 100 до 200 м. Климатът е умереноконтинентален, със сухо, горещо лято и студена зима. Средната юлска температура е около 22 °C, а средната януарска – около 0 °C.

История 
Селото е с много древна история. При археологически разкопки са намерени останки от първобитно-общинния строй, множество тракийски могили, останки от средновековната ни история и османската власт.

За пръв път селото фигурира в документи на Османската империя през 1657 година.

През март 1945 г. техници от фабрика „Мюлхаупт“ отиват в помощ на селяните от Сваленик, при което ремонтират техни сечива и носят със себе си дефицитни материали. Тяхното присъствие в селото е политическа демонстрация на Българската работническа партия (комунисти) на единство между работници и селяни.

Население 
 1657 г. – 250 домакинства
 1877 – 130
 1888 – 1732 жители
 1894 – 254 семейства
 1910 – 2304 ж.
 1935 – 2985 ж.
 1957 – 3157 ж.
 1976 – 2149 ж.
 1985 – 1679 ж.

Културни и природни забележителности 
В селото работят кметство, пощенски клон, дежурен полицейски инспектор, общопрактикуващ лекар, основно училище, читалище с библиотека и постоянно действаща музейна сбирка на местния фолклор и обичаи. Сваленик е на южната граница на природен парк Русенски Лом, известен с красивите си каньони и скални църкви, манастири.

Природният парк предлага възможности за отдих сред природата и културно-исторически туризъм. Сред скалистите ридове река Мали Лом образува красиви меандри, на места обрасли с вековна растителност от бук, дъб, ясен, дрян и бряст. В долината ѝ има живописни местности и природни феномени, като „Кравата“ в местността „Орловица“ и „Змията“ между местностите „Мъртвица“ и „Геново поле“. Легенда разказва за стъпките на Крали Марко, отпечатани в скалите на двата бряга на реката. Ландшафтът се характеризира с множество извори, подходящи за спортен риболов, а на някои са изградени чешми.

Други интересни забележителности:
 Бялата стена – късноантичната крепост, намираща се на 4 км северозападно (СЗ) от Сваленик,
 Йовдина дупка, пещера – СИ,
 Мъртвица, пещера и манастир,
 Куклата, римска кула – Ю 300 м, в м. Гросетлика, над устието на Церовецка река,
 Кривицко кале – СЗ 8 км в м. Езерченско плато.

Редовни събития 
 Селски сбор – провеждан ежегодно през първата събота и неделя след Димитровден.
 Селски пазар – всяка сряда.

Личности 
 Иван Драганов-Комитата (1860 – 31 януари 1930) – опълченец от Пета дружина, ΙΙΙ рота,
 Иван Друмев (род. 3 юни 1866), учител в селата Нисово ок. 1889 – 1890, Тръстеник ок.1890 – 1891 и Сваленик 1892 – 1897,
 Руси Димитров Гладов (1915 – 3 септември 1944), подофицер, убит на фронта край с. Амзали, Северна Македония,
 Крум Георгиев Копанков (1917 – 12 октомври 1944), убит на фронта при височината Буковик, Пехчевско,
 Руси Стойков Дамянов (1918 – 12 октомври 1944), подофицер, убит на фронта при височината Буковик,
 Минко Минков Мамулков (1920 – 3 ноември 1944), убит на фронта край с. Амзали, Македония,
 Тодор Цвятков Балбузанов (1921 – 21 октомври 1944), убит при с. Жбевац, Вранска околия – Македония,
 Тончо Тончев, архитект,
 Цолка Генова, журналист,
 Кирил Кертиков – доцент по философия в ИСИ,
 Илиян Недков (р. 1958), джудист, с бронзов медал от олимпийските игри в Москва 1980 г.

Литература и източници 
 Камбуров, Петър. Сваленик. С., 1989, 180 с.

Села в област Русе
Населени места в община Иваново